Boformer efter Servicelovens §§107 og 108

Blå Kors har 7 boformer, som gennem årtier har specialiseret sig i døgntilbud til voksne, som over længere tid har brug for stabilitet, pleje, omsorg og hjælp til at klare hverdagen.

§108

Voksne, som har levet et hårdt liv i misbrug, hjemløshed, kriminalitet, psykisk lidelse etc., kan være medtaget så voldsomt, at det ikke er muligt for dem at klare sig i egen bolig men har brug for pleje og omsorg fra socialarbejdere og sundhedspersonale for at blive guidet gennem hverdagen med henblik på at opbygge eller opretholde en vis værdig livsførelse.

Trods social og helbredsmæssig bedring er der for en stor del af denne målgruppe tvivlsomt, om de bliver parate til at komme i egen bolig. Det kan netop være de institutionelle forhold, som stabiliserer livet for dem.

§107

Personer, som har ophold på en boform efter §107 kan på nogle områder minde om målgruppen under §108, men vil dog være knap så medtaget af et svært liv.

Der er tale om borgere med betydelig nedsat fysisk eller psykisk funktionsevne eller særlige sociale problemer, og som derfor har brug for midlertidig social- og/eller sundhedsfaglig hjælp til at få det bedre og gøres klar til at flytte i egen bolig.

Pædagogisk tilgang

For den enkelte beboer, er der på baggrund af hjemkommunens udredning i henhold til Servicelovens §141 typisk lagt en opholdsplan, hvoraf fremgår en struktur for opholdet, herunder en plan for træning henimod højere funktionsevne. Den enkelte boform har udviklet og iværksat nogle rehabiliteringsindsatser, som beboeren efter aftale indgår i.

Kontinuerligt laves opfølgning på målene for opholdet og derved gøres status for beboerens recovery-proces.

Boformen har tværfagligt personale, som sørger for rehabilitering af den enkelte beboer. Nogle steder er rehabilitering primært funderet i en kognitiv reference, mens det andre steder er det den mentaliseringsbaserede tilgang, som vinder frem. Dette afhænger blandt andet af, hvorvidt boformen træner relationelle kompetencer set i forhold til funktionsniveau. Typisk vil tilgangen være eklektisk.

Gennem miljøterapiens fællesskaber og aktiviteter trænes borgeren til at finde balance mellem egne og andres behov.

Fagligt grundlag

Opholdet på boformen og følgende indsats skal ses som indeholdende rehabiliterende tiltag med henblik på borgerens recovery - <http://www.blaakors.dk/sites/blaakors.dk/files/2021-01/Faglig%20beskrivelse%20-%20socialfaglig%20tilgang.docx>

Værdigrundlag

Hjemløshedsindsatsen har sit udgangspunkt i Blå Kors´ diakonale grundlag <https://www.blaakors.dk/sites/blaakors.dk/files/2020-03/diakoni_og_menneskesyn.pdf>